Leɛqab-agi yella-d aṭas n umeslay d useqdec n kra n tmiḍranin tisenilestmettiyin ɣer imusnilsen am: usmezday, asagnu, asemsawi n tutlayt tamaziɣt, iswi-nsen d tiwḍin ɣer lebni d useqdec n yiwet n tutlayt Tamaziɣt ara yezdin akk tantaliwin d tmeslayin-is. Cɣel am wagi mačči d afessas, imi yeḥwaǧ kraḍ n tewtilin; 1- Tamusni talqayant tukmilt n tulmisin tisnilsanin n yal tantala n yal tameslayt; 2- Tilin n lebɣi asertan; 3- Aheggi n wallalen ilaqen i useḍru-is. Asteqsi ihi ad d-yili ɣef uḥric amenzu i aɣ yecqan di tezrawt-agi-nneɣ, ma tella tmusni talqayant n tulmisin tisnilsanin (timawalanin, tiseddasanin, tisnalɣanin, tisnamkanin, tisenɣanibanin, timsislanin, tisnislanin) n yal tantala, n yal tameslayt ? tiririt tban; ayagi ur yelli ara. Imi ar assa ur iwiḍent ara tezrawin ad d-ḥazent akk timnaḍin n tmazɣa, yella-d kan usmatu n yigemmaḍ n yinadiyen ɣef kra n tɣemmar.